อนุทิน ชาญวีรกูล

**อนุทิน ชาญวีรกูล** (เกิด 13 กันยายน พ.ศ. 2509)  เป็นนักธุรกิจและนักการเมืองชาวไทย นายกรัฐมนตรีไทยคนที่ 32, รัฐมนตรีว่าการกระทรวงมหาดไทย   และหัวหน้าพรรคภูมิใจไทย 

อนุทินเกิดในครอบครัวที่มั่งคั่งในกรุงเทพมหานคร ได้รับการศึกษาในประเทศไทยและสหรัฐอเมริกา สำเร็จการศึกษาระดับปริญญาตรีวิศวกรรมศาสตร์จากมหาวิทยาลัยฮอฟสตราใน พ.ศ. 2532 และปริญญาโทบริหารธุรกิจจากมหาวิทยาลัยธรรมศาสตร์ใน พ.ศ. 2533 จากนั้นเข้าร่วมกิจการบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) ของชวรัตน์ ชาญวีรกูล ผู้เป็นบิดา โดยดำรงตำแหน่งผู้จัดการทั่วไปตั้งแต่ พ.ศ. 2538 และมีบทบาทสำคัญในโครงการก่อสร้างขนาดใหญ่ โดยเฉพาะโครงการก่อสร้างท่าอากาศยานสุวรรณภูมิ

อนุทินเข้าสู่แวดวงการเมืองใน พ.ศ. 2539 ในฐานะสมาชิกพรรคไทยรักไทย ต่อมาเคยดำรงตำแหน่งที่ปรึกษารัฐมนตรีว่าการกระทรวงการต่างประเทศ รัฐมนตรีช่วยว่าการกระทรวงพาณิชย์ใน พ.ศ. 2547 และรัฐมนตรีช่วยว่าการกระทรวงสาธารณสุขระหว่าง พ.ศ. 2547 ถึง 2549 หลังจากการยุบพรรคไทยรักไทยในปี พ.ศ. 2550 เขาเป็นหนึ่งในกรรมการบริหารพรรค 111 คนที่ถูกตัดสิทธิ์ทางการเมืองเป็นเวลา 5 ปี เขากลับมาเล่นการเมืองอีกครั้งในปี พ.ศ. 2555 โดยเข้าร่วมพรรคภูมิใจไทยและสืบทอดตำแหน่งหัวหน้าพรรคต่อจากบิดา

ในปี พ.ศ. 2562 เขาได้รับแต่งตั้งให้ดำรงตำแหน่งรองนายกรัฐมนตรีและรัฐมนตรีว่าการกระทรวงสาธารณสุข ในคณะรัฐมนตรีของพลเอกประยุทธ์ จันทร์โอชา คณะที่สอง โดยมีบทบาทสำคัญในการรับมือการระบาดของโรคโควิด-19 รวมถึงการผลักดันให้นำกัญชาออกจากบัญชียาเสพติดในปี พ.ศ. 2565 ต่อมาใน พ.ศ. 2566 เขาได้รับตำแหน่งรัฐมนตรีว่าการกระทรวงมหาดไทยในคณะรัฐมนตรีเศรษฐา และยังคงดำรงตำแหน่งรองนายกรัฐมนตรีทั้งในรัฐบาลของเศรษฐา ทวีสิน และแพทองธาร ชินวัตร

ในเดือนมิถุนายน พ.ศ. 2568 ภายหลังการรั่วไหลของบทสนทนาทางโทรศัพท์ระหว่างแพทองธารกับฮุน เซน ประธานพฤฒสภากัมพูชา อนุทินและพรรคภูมิใจไทยได้ถอนตัวออกจากคณะรัฐมนตรีแพทองธาร และย้ายไปทำหน้าที่ฝ่ายค้าน ต่อมาในเดือนสิงหาคม เมื่อศาลรัฐธรรมนูญมีคำวินิจฉัยให้แพทองธารถูกถอดถอนออกจากตำแหน่ง อนุทินได้บรรลุข้อตกลงกับพรรคประชาชน เมื่อวันที่ 3 กันยายน พ.ศ. 2568 ณัฐพงษ์ เรืองปัญญาวุฒิ หัวหน้าพรรคประชาชน ประกาศสนับสนุนอนุทินเป็นนายกรัฐมนตรี และสนับสนุนการจัดตั้งรัฐบาลเสียงข้างน้อย โดยมีเงื่อนไขว่าอนุทินต้องยุบสภาผู้แทนราษฎรภายใน 4 เดือน ร่างรัฐธรรมนูญฉบับใหม่ และหลีกเลี่ยงการจัดตั้งรัฐบาลผสมที่มีเสียงข้างมาก สองวันถัดมา (5 กันยายน) อนุทินได้รับเลือกให้ดำรงตำแหน่งนายกรัฐมนตรี โดยได้รับการสนับสนุนจากพรรคประชาชน และสองวันถัดมา (7 กันยายน) พระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งให้ดำรงตำแหน่งอย่างเป็นทางการ

## ประวัติ
อนุทิน ชาญวีรกูล เกิดเมื่อวันที่ 13 กันยายน พ.ศ. 2509 ที่กรุงเทพมหานคร ในครอบครัวชาวไทยเชื้อสายจีนกวางตุ้ง มีชื่อในภาษาจีนกวางตุ้งว่า "ฉั่น เซ็กหยิ่ว" () และมีชื่อเล่นว่า "หนู" สื่อมวลชนนิยมเรียกกัน​ว่า "เสี่ยหนู" เป็นบุตรคนโตของชวรัตน์ ชาญวีรกูล อดีตรักษาการแทนนายกรัฐมนตรี​ และ​ รัฐมนตรีว่าการกระทรวงมหาดไทย ในรัฐบาลอภิสิทธิ์ เวชชาชีวะ และผู้ก่อตั้งบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) (STECON) มีน้องชายได้แก่ มาศถวิน ชาญวีรกูล กรรมการ บมจ.ซิโน-ไทย เอ็นจีเนียริ่ง แอนด์ คอนสตรัคชั่น และน้องสาวหนึ่งคน คืออนิลรัตน์ นิติสาโรจน์ กรรมการ บริษัท เอสที พร็อพเพอร์ตี้ แอนด์ โลจิสติกส์ จำกัด

ชีวิตส่วนตัวสมรสครั้งแรกกับสนองนุช (สกุลเดิม: วัฒนวรางกูร) เมื่อปี พ.ศ. 2533 มีบุตร 2 คน คือ นัยน์ภัค และเศรณี ชาญวีรกูล ต่อมาในปี พ.ศ. 2556 เขาได้หย่ากับสนองนุช และสมรสใหม่กับศศิธร () รองกรรมการผู้จัดการ แรนโช ชาญวีร์ รีสอร์ท แอนด์ คันทรีคลับ ปากช่อง ต่อมาในเดือนมกราคม พ.ศ. 2562 อนุทินได้หย่ากับศศิธร อีกสามปีต่อมาเขาเปิดตัวสุภานัน นิรามิษ (ต่อมาได้เปลี่ยนชื่อเป็น "ธนนนท์") ซึ่งเป็นคู่สมรสคนปัจจุบัน ภายหลังทั้งคู่ได้จดทะเบียนสมรสกัน ในวันที่ 13 กุมภาพันธ์ พ.ศ. 2569 ที่บ้านพักส่วนตัว เขามีความชื่นชอบส่วนตัวคือ สะสมพระเครื่อง

สำเร็จการศึกษาระดับมัธยมศึกษา จากโรงเรียนอัสสัมชัญ และระดับอุดมศึกษาด้านวิศวกรรมศาสตร์ จากมหาวิทยาลัยฮอฟสตรา (Hofstra University) ​ รัฐนิวยอร์ก​ สหรัฐอเมริกา​ ใน พ.ศ. 2532 และจากคณะพาณิชยศาสตร์และการบัญชี มหาวิทยาลัยธรรมศาสตร์ (Mini MBA) ใน พ.ศ. 2533

เมื่อวันที่ 3 มกราคม พ.ศ. 2567 พระบาทสมเด็จพระวชิรเกล้าเจ้าอยู่หัวพระราชทานยศกองอาสารักษาดินแดนเป็น **นายกองใหญ่** ให้แก่อนุทิน ในฐานะที่เป็นผู้บัญชาการกองอาสารักษาดินแดน จากการดำรงตำแหน่งรัฐมนตรีว่าการกระทรวงมหาดไทย และเมื่อวันที่ 23 พฤษภาคม พ.ศ. 2567 สถาบันพระบรมราชชนกได้มอบปริญญาสาธารณสุขศาสตรดุษฎีบัณฑิตกิตติมศักดิ์ ให้แก่อนุทิน จากผลงานเมื่อครั้งดำรงตำแหน่งรัฐมนตรีว่าการกระทรวงสาธารณสุข โดยเป็นนักการเมืองคนแรกที่ได้รับปริญญาดังกล่าวจากสถาบันนี้

## บทบาททางการเมือง
พ.ศ. 2539 เข้าสู่วงการการเมืองโดยการรับตำแหน่ง ที่ปรึกษารัฐมนตรีว่าการกระทรวงการต่างประเทศ (ประจวบ ไชยสาส์น) และดำรงตำแหน่งรัฐมนตรีช่วยว่าการกระทรวงสาธารณสุข (พ.ศ. 2547 และ พ.ศ. 2548) และรัฐมนตรีช่วยว่าการกระทรวงพาณิชย์ (พ.ศ. 2547) ต่อมาถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารของพรรคไทยรักไทยซึ่งถูกยุบในคดียุบพรรคการเมือง พ.ศ. 2549

หลังจากพ้นกำหนดการตัดสิทธิทางการเมืองในปี พ.ศ. 2555 เขาได้สมัครเข้าเป็นสมาชิกพรรคภูมิใจไทย ที่ในขณะนั้นมีหัวหน้าพรรคคือชวรัตน์ ชาญวีรกูล ผู้เป็นบิดาที่ย้ายมาจากพรรคพลังประชาชนร่วมกับกลุ่มเพื่อนเนวิน และเมื่อวันที่ 14 ตุลาคม อนุทินได้รับเลือกตั้งเป็นหัวหน้าพรรคต่อจากบิดา

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคภูมิใจไทย ลำดับที่ 1 แต่การเลือกตั้งเป็นโมฆะ

### สมาชิกสภาผู้แทนราษฎร
อนุทิน ชาญวีรกูล ได้รับการเลือกตั้งเป็นสมาชิกสภาผู้แทนราษฎรมาแล้ว 3 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคภูมิใจไทย 
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แบบบัญชีรายชื่อ สังกัดพรรคภูมิใจไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคภูมิใจไทย

### การดำรงตำแหน่งรัฐมนตรี

#### กระทรวงสาธารณสุข
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 อนุทินได้รับเลือกตั้งในระบบบัญชีรายชื่อ สังกัดพรรคภูมิใจไทย ลำดับที่ 1 และได้รับการเสนอชื่อให้เป็นบุคคลที่พรรคการเมืองจะเสนอชื่อต่อรัฐสภาให้เป็นนายกรัฐมนตรี ซึ่งหลังการเลือกตั้ง พรรคเพื่อไทย ซึ่งมีคะแนนมากเป็นลำดับแรก ได้ติดต่อมายังอนุทินเพื่อเสนอตัวเป็นนายกรัฐมนตรีซี่งต่อมาทางอนุทินได้พลิกโหวตและเข้าร่วมจัดตั้งรัฐบาลกับพรรคพลังประชารัฐ และสนับสนุนพลเอกประยุทธ์ จันทร์โอชา ให้ดำรงตำแหน่งนายกรัฐมนตรีต่อเป็นสมัยที่ 2 โดยเขาได้รับแต่งตั้งเป็นรองนายกรัฐมนตรีและรัฐมนตรีว่าการกระทรวงสาธารณสุข และดำรงตำแหน่งประธานสถาบันวิจัยระบบสาธารณสุขไปโดยปริยาย

ในช่วงที่เขาดำรงตำแหน่งรัฐมนตรีว่าการกระทรวงสาธารณสุข อนุทินได้ให้สัมภาษณ์เชิงตำหนิบุคลากรทางการแพทย์ที่ติดเชื้อจากการปฏิบัติหน้าที่รักษาโควิด-19 ซึ่งต่อมาเจ้าตัวได้ออกมาชี้แจงในวันเดียวกัน อีกทั้งยังเคยมีมุมมองส่วนตัวต่อโรคดังกล่าวว่าเป็นเหมือนโรคหวัด ซึ่งต่อมาการระบาดของโควิด-19 กระจายไปอย่างรวดเร็วทั่วทั้งประเทศ เขาได้ร่วมแถลงข่าวกับคณะแพทย์จนปรากฏภาพการร้องไห้ออกมา และเผยต่อสื่อว่า ขอให้เชื่อมั่นจะไม่ทำให้ผิดหวัง จากเหตุการณ์ดังกล่าวจึงทำให้สื่อมวลชนเรียกอนุทินว่า "หมอหนู"

#### กระทรวงมหาดไทย
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้รับเลือกตั้งในระบบบัญชีรายชื่อ สังกัดพรรคภูมิใจไทย ลำดับที่ 1 และได้รับการเสนอชื่อให้เป็นบุคคลที่พรรคการเมืองจะเสนอชื่อต่อรัฐสภาให้เป็นนายกรัฐมนตรีอีกครั้ง และหลังการเลือกตั้ง พรรคภูมิใจไทยประกาศไม่ร่วมจัดตั้งรัฐบาลกับพรรคแกนนำหรือพรรคร่วมใด ๆ ที่มีนโยบายแก้ไขประมวลกฎหมายอาญา มาตรา 112 แต่ก็จะไม่จัดตั้งหรือสนับสนุนรัฐบาลเสียงข้างน้อยเช่นเดียวกัน ต่อมาเมื่อพรรคเพื่อไทยเป็นแกนนำในการจัดตั้งรัฐบาล พรรคภูมิใจไทยจึงเข้าร่วมรัฐบาล จากนั้นเขาได้รับการแต่งตั้งเป็นรองนายกรัฐมนตรีอีกครั้ง และเป็นรัฐมนตรีว่าการกระทรวงมหาดไทยอีกตำแหน่งหนึ่ง จนทำให้ปลายปีผู้สื่อข่าวสายทำเนียบตั้งฉายาให้ว่ารัฐบาล "แกงส้มผักรวม" สื่อความหมายถึง การฉีก บันทึกความเข้าใจ (MOU) ล้มพรรคส้ม (ก้าวไกล) ในการเป็นรัฐบาล แล้วมารวมกับภูมิใจไทยตั้งรัฐบาลแทน

ในวาระเข้ารับตำแหน่งรัฐมนตรีว่าการกระทรวงมหาดไทย อนุทินได้กล่าวว่า "ผมเป็นคนทำงานวันนี้ สั่งงานวันนี้ ต้องเสร็จเมื่อวาน เพราะงั้นก็ขอให้ทุกคนได้มีความมั่นใจ" ทำให้วลีดังกล่าวเป็นกระแสในสื่อสังคม วันต่อมาในการประชุมผู้ว่าราชการจังหวัดทั่วประเทศที่โรงแรมเซ็นทารา แกรนด์ แอท เซ็นทรัล ลาดพร้าว เขามอบหมายให้ ชาดา ไทยเศรษฐ์ รัฐมนตรีช่วยว่าการกระทรวงมหาดไทย เป็นผู้คัดกรองบุคคลที่จะมาดำรงตำแหน่งในส่วนท้องถิ่น ทั้งนี้ ชาดาเคยถูกคณะรักษาความสงบแห่งชาติ (คสช.) จับตามองในฐานะผู้มีอิทธิพล และเคยถูกเจ้าหน้าที่ใช้อำนาจตามคำสั่ง คสช. ตรวจค้นบ้านของเขาในปี พ.ศ. 2560

## วาระดำรงตำแหน่งนายกรัฐมนตรี

### สมัยที่ 1
left|thumb|320x320px|อนุทินแถลงหลังรับพระบรมราชโองการแต่งตั้งเป็นนายกรัฐมนตรีคนที่ 32
ภายหลังศาลรัฐธรรมนูญวินิจฉัยถอดถอนแพทองธาร ชินวัตร ออกจากตำแหน่งนายกรัฐมนตรีเมื่อวันที่ 29 สิงหาคม พ.ศ. 2568 พรรคภูมิใจไทยได้ประกาศจัดตั้งรัฐบาลแข่งกับพรรคเพื่อไทย โดยจะเสนอชื่ออนุทินเป็นนายกรัฐมนตรีคนที่ 32 และยอมรับเงื่อนไขของพรรคประชาชนที่จะลงมติให้โดยไม่ร่วมรัฐบาล ซึ่งรัฐบาลชุดนี้จะต้องทำประชามติแก้ไขรัฐธรรมนูญแห่งราชอาณาจักรไทย พุทธศักราช 2560 ให้สำเร็จและยุบสภาผู้แทนราษฎรภายใน 4 เดือนหลังจากเสร็จสิ้นการแถลงนโยบายและเริ่มต้นการบริหารรัฐกิจ

ในการประชุมสภาผู้แทนราษฎรเมื่อวันที่ 5 กันยายน พ.ศ. 2568 เพื่อลงมติเลือกนายกรัฐมนตรี ไชยชนก ชิดชอบ เลขาธิการพรรคภูมิใจไทย ได้เสนอชื่อนายอนุทิน ชาญวีรกูล เป็นนายกรัฐมนตรี และได้รับคะแนนเสียง 311 เสียง ส่งผลให้อนุทินเป็นนายกรัฐมนตรีคนที่ 32 ของประเทศไทย โดยพระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งอนุทินเป็นนายกรัฐมนตรีอย่างเป็นทางการในอีกสองวันถัดมาคือวันที่ 7 กันยายน และมีพิธีเข้ารับตำแหน่งในวันเดียวกัน ณ ที่ทำการของพรรคภูมิใจไทย

### สมัยที่ 2
หลังรัฐบาลอนุทินสมัยที่หนึ่งบริหารประเทศมาได้เกือบสามเดือน เกิดความขัดแย้งทางการเมืองระหว่างพรรคประชาชนและพรรคภูมิใจไทย จนนำมาสู่การยุบสภาและเลือกตั้งใหญ่ ซึ่งจัดขึ้นเมื่อวันที่ 8 กุมภาพันธ์ พ.ศ. 2569 จากการเลือกตั้งนี้ พรรคภูมิใจไทยได้ที่นั่งในสภาผู้แทนราษฎรมากที่สุด ตามด้วยพรรคประชาชน และพรรคเพื่อไทย

แม้การจัดการเลือกตั้งของคณะกรรมการการเลือกตั้ง (กกต.) ในครั้งนี้ จะถูกวิจารณ์อย่างกว้างขวางหลังพบความไม่ชอบมาพากลหลายกรณี แต่ กกต. ก็ประกาศรับรองผลการเลือกตั้งนี้เกือบทั้งหมดในช่วงปลายเดือนเดียวกัน การประชุมสภาผู้แทนราษฎรชุดใหม่นัดแรก มีขึ้นในวันที่ 15 มีนาคม สี่วันถัดมาสภาผู้แทนราษฎรมีมติเห็นชอบให้อนุทินเป็นนายกรัฐมนตรีสมัยที่สอง ด้วยคะแนนเสียง 293 ต่อ 119 (งดออกเสียง 86 ไม่ลงมติ 1) จากนั้นพระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งอนุทินเป็นนายกรัฐมนตรีสมัยที่สองในวันเดียวกัน และมีพิธีเข้ารับตำแหน่งในวันถัดมา ณ ที่ทำการของพรรคภูมิใจไทย

ในช่วงวิกฤตการณ์ช่องแคบฮอร์มุซ เกิดสถานการณ์ราคาน้ำมันแพงในประเทศไทยเนื่องจากอ่าวเปอร์เซียเป็นแหล่งนำเข้าน้ำมันดิบหลักของไทย อนุทินรวมทั้งรัฐมนตรีคนอื่น ๆ ยืนยันบ่อยครั้งว่าประเทศไทยมีน้ำมันสำรองเพียงพอ แต่ที่หน้าปั๊มน้ำมันหลายแห่งทั่วประเทศกลับขาดแคลน และมีการเปิดเผยว่าจำนวนโควตาจ่ายน้ำมันต่อสถานีบริการต่อวันลดลงอีกด้วย เขาให้สัมภาษณ์ว่าไม่มีใครกักตุนน้ำมัน มีแต่ประชาชนตื่นตระหนกกันไปเอง

## เครื่องราชอิสริยาภรณ์
อนุทิน ชาญวีรกูล ได้รับพระราชทานเครื่องราชอิสริยาภรณ์ชั้นสูงสุดตระกูลต่าง ๆ  ดังนี้

## หมายเหตุ

## อ้างอิง

## แหล่งข้อมูลอื่น

* 


หมวดหมู่:สกุลชาญวีรกูล
หมวดหมู่:บุคคลจากกรุงเทพมหานคร
หมวดหมู่:ชาวไทยเชื้อสายกวางตุ้ง
หมวดหมู่:วิศวกรชาวไทย
หมวดหมู่:นักการเมืองไทย
หมวดหมู่:นายกรัฐมนตรีไทย
หมวดหมู่:รองนายกรัฐมนตรีไทย
หมวดหมู่:รัฐมนตรีว่าการกระทรวงสาธารณสุขไทย
หมวดหมู่:รัฐมนตรีว่าการกระทรวงมหาดไทยไทย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:หัวหน้าพรรคการเมืองในประเทศไทย
หมวดหมู่:พรรคชาติพัฒนา (พ.ศ. 2535)
หมวดหมู่:นักการเมืองพรรคไทยรักไทย
หมวดหมู่:นักการเมืองพรรคภูมิใจไทย
หมวดหมู่:บุคคลจากโรงเรียนอัสสัมชัญ
หมวดหมู่:บุคคลจากสถาบันพระบรมราชชนก
หมวดหมู่:ผู้ได้รับปริญญากิตติมศักดิ์จากมหาวิทยาลัยรามคำแหง
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ได้รับเครื่องราชอิสริยาภรณ์ ท.จ.
หมวดหมู่:ผู้ได้รับเหรียญรัตนาภรณ์ ว.ป.ร.3 (ร.10)